Η **Πριγιάνκα Τσόπρα Τζόνας** (*प्रियंका चोपड़ा*, 18 Ιουλίου 1982) είναι Ινδή ηθοποιός και πρώην μοντέλο. Κερδίζοντας το διαγωνισμό ομορφιάς *Μις Ινδία* και στη συνέχεια τον τίτλο της *Μις Κόσμος 2000* μεταπήδησε στο χώρο του κινηματογράφου για να γίνει μια από τις πιο επιτυχημένες και δημοφιλείς ηθοποιούς του Μπόλυγουντ.

Βιογραφία
---------

### Τα πρώτα χρόνια

Γεννήθηκε το 1982 στο Τζαμσεντπούρ από γονείς γιατρούς του Ινδικού Στρατού. Ο πατέρας της, Ασόκ, καταγόταν από την περιοχή Αμπάλα της ινδικής πολιτείας Χαρυάνα ενώ η μητέρα της, Μάντου, κατάγεται από το Τζαρχάντ. Έχει έναν μικρότερο αδελφό, τον Σιντχάρθ (γενν. 1989). Λόγω της δουλειάς των γονιών της, έζησε σε πολλές ινδικές περιοχές όπως Νέο Δελχί, Τσαντίγκαρ, Λαντάχ, Λάκναου και Πούνε.

Σε ηλικία 13 ετών, η Τσόπρα μετακόμισε στις ΗΠΑ, όπου συνέχισε τις σπουδές της στο γυμνάσιο του Νιούτον στη Μασσαχουσέττη. Επέστρεψε στην Ινδία όπου τελείωσε το λύκειο και ξεκίνησε να φοιτά στο κολέγιο Jai Hind στη Βομβάη. Μετά τη νίκη της στο διαγωνισμό Μις Κόσμος εγκατέλειψε το κολέγιο.

### Νίκες στα καλλιστεία

Η Πριγιάνκα στέφθηκε *Μις Ινδία* και μετέπειτα *Μις Κόσμος* το 2000. Την ίδια χρονιά δυο συμπατριώτισσες της, η Λάρα Ντούτα και η Ντίγια Μίρζα, στέφθηκαν αντίστοιχα *Μις Υφήλιος* και *Μις Ασία*, μια σπάνια τριπλή επιτυχία. Κερδίζοντας τον τίτλο της *Μις Κόσμος* έγινε η πέμπτη (5η) Ινδή κάτοχος του τίτλου και η τέταρτη (4η) Ινδή εστεμμένη σε διάρκεια επτά ετών (1993-2000).

### Υποκριτική

Η νίκη στα καλλιστεία άνοιξε την πόρτα του κινηματογράφου για την Πριγιάνκα. Η πρώτη της ταινία ήταν το *Thamizhan* (2002), στη γλώσσα Ταμίλ, για να περάσει στη συνέχεια στο Μπόλιγουντ (Ινδικό Χόλυγουντ). Η πρώτη της ταινία στο Μπόλιγουντ, το φιλμ *The Hero: Love Story of a Spy* (2003) έλαβε καλές κριτικές και παρόλο που εθεωρείτο μια μέτρια σχετικά παραγωγή έγινε εισπρακτική επιτυχία. Η επόμενη ταινία της, *Andaaz* ήταν εξίσου επιτυχημένη και της χάρισε ένα βραβείο *Καλύτερης Πρωτοεμφανιζόμενης* και μια υποψηφιότητα για *Καλύτερο Β' Γυναικείο Ρόλο* στα βραβεία Filmfare. Κάποιες από τις επόμενες εμφανίσεις της δεν ήταν επιτυχημένες αλλά το 2004 συμμετέχει στο *Mujhse Shaadi Karogi* που γίνεται η τρίτη πιο εμπορική ταινία της χρονιάς. Την ίδια χρονιά θα εμφανιστεί και στο φιλμ *Aitraaz*, μια Ινδική εκδοχή της ταινίας της Ντέμι Μουρ *Disclosure*, για πρώτη φορά σε ρόλο κακιάς. Για την ερμηνεία της απέσπασε καλές κριτικές, το βραβείο *Καλύτερου Κακού* και μια υποψηφιότητα για *Καλύτερο Β' Γυναικείο Ρόλο*.

Μετά από μία μέτρια χρονιά για το 2005, η Πριγιάνκα συμμετείχε το 2006 σε δυο από τις πιο επιτυχημένες ταινίες της χρονιάς, την υπερπαραγωγή *Krrish* και την περιπέτεια *Don - The Chase Begins Again* (ριμέικ μια παλιάς επιτυχίας του Μπόλιγουντ από το 1979). Το 2007 εμφανίστηκε στις ταινίες *Salaam-e-Ishq: A Tribute To Love* και *Big Brother* που δεν έγιναν επιτυχίες.

Προσωπική ζωή
-------------

Τον Μάιο του 2018, ξεκίνησε τη σχέση της με τον Αμερικανό ηθοποιό Νικ Τζόνας. Αρραβωνιάστηκαν τρεις μήνες αργότερα στη Μουμπάι και παντρεύτηκαν την 1η Δεκεμβρίου 2018, στο Τζοντχπούρ. Μετά το γάμο, άλλαξε επίσημα το ονοματεπώνυμο της σε "Πριγιάνκα Τσόπρα Τζόνας". Τον Ιανουάριο του 2022, το ζευγάρι ανακοίνωσε τη γέννηση του πρώτο του παιδιού, μέσω παρένθετης μητέρας.

Φιλμογραφία
-----------

| Έτος | Ταινία | Ρόλος | Σημειώσεις |
| --- | --- | --- | --- |
| 2002 | *Thamizhan* | Πρίγια |  |
| 2003 | *The Hero: Love Story of a Spy* | Σαχίν Ζακαρία |  |
| 2003 | *Andaaz* | Τζίγια | Βραβείο *Καλύτερης Πρωτομεφανιζόμενης* Υποψηφιότητα *Καλύτερος Β' Γυναικείος Ρόλος* |
| 2004 | *Plan* | Ράνι |  |
| 2004 | *Kismat* | Σάπνα Γκοσάι |  |
| 2004 | *Asambhav* | Αλίσα |  |
| 2004 | *Mujhse Shaadi Karogi* | Ράνι Σινγκ |  |
| 2004 | *Aitraaz* | Σόνια Ρόι | Βραβείο *Καλύτερος Κακός* Υποψηφιότητα *Καλύτερος Β' Γυναικείος Ρόλος* |
| 2005 | *Blackmail* | Κα. Ραθόντ |  |
| 2005 | *Karam* | Σαλίνι |  |
| 2005 | *Waqt: The Race Against Time* | Πούγια |  |
| 2005 | *Yakeen* | Σιμάρ Όμπεροϊ |  |
| 2005 | *Barsaat* | Κατζάλ |  |
| 2005 | *Bluffmaster* | Σιμράν "Σίμι" Αχούγια |  |
| 2006 | *Taxi Number 9211* |  | Έκτακτη εμφάνιση |
| 2006 | *36 China Town* | Σουίτι | Γκεστ σταρ |
| 2006 | *Alag* |  | Έκτακτη εμφάνιση στο τραγούδι *Sabse Alag* |
| 2006 | *Krrish* | Πρίγια |  |
| 2006 | *Aap Ki Khatir* | Ανού |  |
| 2006 | *Don - The Chase Begins Again* | Ρόμα |  |
| 2007 | *Salaam-e-Ishq: A Tribute To Love* | Κάμινι |  |
| 2007 | *Big Brother* | Αάρθι Σάρμα |  |
| 2007 | *Om Shanti Om* |  | Έκτακτη εμφάνιση στο τραγούδι *Deewangi Deewangi* |
| 2008 | *Drona* | Σόνια |  |
| 2008 | *My Name is Anthony Gonsalves* |  | Έκτακτη εμφάνιση |
| 2008 | *Love Story 2050* | Σάνα / Ζάισα |  |
| 2008 | *God Tussi Great Ho* | Αλία Καπούρ |  |
| 2008 | *Love Story 2050* | Σάνα / Ζάισα |  |
| 2008 | *Chamku* | Σούμπι |  |
| 2008 | *Fashion* | Μέγκνα Μαχούρ |  |
| 2008 | *Dostana* | Νέχα Μελβάνι |  |
| 2008 | *Rab Ne Bana Di Jodi* |  | Έκτακτη εμφάνιση στο τραγούδι *Phir Milenge Chalte Chalte* |

Παραπομπές
----------

1. ↑  «Priyanka Chopra Jonas explains why she wanted to take Nick's last name». 6  Φεβρουαρίου 2019. Ανακτήθηκε στις 1  Αυγούστου 2020.
2. ↑  *Τσεχική Εθνική Βάση Δεδομένων Καθιερωμένων Όρων*. jcu20221138788. Ανακτήθηκε στις 1  Μαρτίου 2022.
3. ↑  Ανακτήθηκε στις 4  Μαρτίου 2021.
4. ↑  «Priyanka Chopra, Johnny Depp: Big winners at People’s Choice Awards 2016». Ανακτήθηκε στις 7  Νοεμβρίου 2021.
5. ↑  «BBC 100 Women 2022: Who is on the list this year?». Ανακτήθηκε στις 10  Ιουνίου 2023.
6. ↑  «Powerlist: Top Bollywood Actresses». *Η Πριγιάνκα #2 στη λίστα με τις πιο δημοφιλείς ηθοποιούς του Μπόλιγουντ*. Αρχειοθετήθηκε από το πρωτότυπο στις 1 Σεπτεμβρίου 2006. Ανακτήθηκε στις 25 Αυγούστου 2006.
7. ↑  «Η Πριγιάνκα Τσόπρα είναι η Μις Κόσμος 2000». rediff.com. Αρχειοθετήθηκε από το πρωτότυπο στις 2006-07-09.. Ανακτήθηκε στις 2007-07-30.
8. ↑  «Box Office 2003». *Το Hero γίνεται μια από τις πιο επιτυχημένες ταινίες του 2003*. Αρχειοθετήθηκε από το πρωτότυπο στις 20 Μαΐου 2004. Ανακτήθηκε στις 7 Ιουλίου 2003.
9. ↑  «Έκπληξη! Η Priyanka Chopra και ο Nick Jonas απέκτησαν το πρώτο τους παιδί». *www.msn.com*. Ανακτήθηκε στις 21 Ιανουαρίου 2022.

Εξωτερικοί σύνδεσμοι
--------------------

* Η Πριγιάνκα στην IMDb

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 73589525
* LCCN: no2005068634
* ISNI: 0000 0001 1475 0062
* GND: 13719613X
* SUDOC: 224686453
* BNF: cb16257067b (data)
* BIBSYS: 15018465
* MusicBrainz: 34d61873-7bdd-4dd8-91d4-9ae585b4622b
* NLA: 40578335
* NKC: jcu20221138788

 |

 |